KOMISSION TÄYTÄNTÖÖNPANOASETUS (EU) 2019/2147,

annettu 28 päivänä marraskuuta 2019,

elävien hevoseläinten sekä hevoseläinten siemennesteen, munasolujen ja alkioiden unioniin saapumista koskevista edellytyksistä annetun täytäntöönpanoasetuksen (EU) 2018/659 muuttamisesta ja oikaisemisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 3 artiklan 2 kohdan ja 9 artiklan 1 kohdan c alakohdan,

ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa, siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (2) ja erityisesti sen 17 artiklan 3 kohdan,

ottaa huomioon eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 30 päivänä marraskuuta 2009 annetun neuvoston direktiivin 2009/156/EY (3) ja erityisesti sen 2 artiklan i alakohdan, 12 artiklan 1, 4 ja 5 kohdan, 13 artiklan 2 kohdan sekä 15, 16, 17 ja 19 artiklan,

sekä katsoo seuraavaa:

(1) Direktiivin 91/496/ETY 9 artiklan 1 kohdan c alakohdassa säädetään, että yhdestä kolmannesta maasta tulevien eläinten kuljettamiseksi toiseen kolmanteen maahan tai samaan kolmanteen maahan, niistä on annettava unionin terveystakeet, jotka on tunnustettu vähintään vastaaviksi kuin tällaisten eläinten unionin sisäistä kauppaa varten vahvistetut takeet.

(2) Direktiivin 92/65/ETY 17 artiklan 2 kohdassa säädetään, että siemennesteen, munasolujen ja alkioiden tuonti olisi sallittava ainoastaan, jos kyseiset sukusolut ja alkiot tulevat luetelluista kolmansista maista ja hyväksytyiltä spermankeräysasemilta ja spermavarastoilta tai alkionkeräys- ja alkiontuotantoryhmiltä, jotka tarjoavat vähintään kyseisen direktiivin liitteessä D olevassa I osassa vahvistettuja takeita vastaavat takeet.

(3) Direktiivissä 2009/156/EY säädetään eläinten terveyttä koskevista vaatimuksista hevoseläinten unioniin tuonnin osalta. Siinä säädetään, että unioniin saa tuoda ainoastaan sellaisia hevoseläimiä, jotka tulevat jostakin kolmannesta maasta tai kolmannen maan alueen osasta, joka mainitaan kyseisen direktiivin mukaisesti laaditussa kolmansien maiden luettelossa.

(4) Komission täytäntöönpanoasetuksessa (EU) 2018/659 (4) vahvistetaan hevoseläinten ja niiden siemennesteen, munasolujen ja alkioiden unioniin saapumista koskevat edellytykset ja esitetään luettelo kolmansista maista, joista jäsenvaltioiden on sallittava hevoseläinten ja niiden siemennesteen, munasolujen ja alkioiden saapuminen, sekä säädetään niiden saapumiseen sovellettavista eläinten terveyttä ja eläinlääkärintodistuksia koskevista edellytyksistä.

(5) Täytäntöönpanoasetuksessa (EU) 2018/659 säädetään myös menettelyistä tilapäisen maahantuonnin muuttamiseksi vakinaiseksi maahantuonniksi, mikä edellyttää useita merkintöjä Traces-järjestelmässä olevan yhteisen eläinlääkinnällisen tuloasiakirjan (CVED-todistuksen) osaan III tilapäisen maahantuonnin aseman lopettamiseksi. Traces-järjestelmän nykyiseen versioon ei kuitenkaan sisälly mahdollisuutta tehdä CVED-todistuksen osaan III useita merkintöjä, jotka ovat tarpeen asetuksen (EU) 2018/659 19 artiklassa kuvatun menettelyn toteuttamiseksi, vaan niistä säädetään vasta yhteisessä terveyttä koskevassa tuloasiakirjassa (CHED-asiakirjassa), joka komission on määrä panna täytäntöön 14 päivästä joulukuuta 2019 alkaen sovellettavan asetuksen (EU) 2017/625 (5) 58 artiklan mukaisesti virallisen valvonnan tiedonhallintajärjestelmän (IMSOC) kehittämisen yhteydessä. Sen vuoksi on tarpeen lykätä 19 artiklan 2 kohdan a alakohdan soveltamista kyseiseen päivään.

(6) Hevoseläimiin kuuluvien eläinten siemennesteen, munasolujen ja alkioiden saapuminen unioniin voidaan sallia niistä kolmansista maista tai kolmansien maiden alueen osista, joista hevoseläinten saapuminen on sallittua, edellyttäen, että lähetys lähetetään direktiivin 92/65/ETY 17 artiklan 3 kohdan b alakohdan mukaisesti luetellulta hyväksytyltä spermankeräysasemalta tai spermavarastolta ja sen mukana on terveystodistus. Asetuksen (EU) 2018/659 liitteestä I käy ilmi, että siemennesteen saapuminen unioniin Barbadokselta, Bermudalta, Boliviasta ja Turkista on sallittua. Kyseisillä mailla ei kuitenkaan ole hyväksyttyjä spermankeräysasemia. Sen vuoksi asetuksen liitettä I olisi oikaistava, jotta voidaan osoittaa, että hevoseläinten siemennesteen saapuminen unioniin kyseisistä maista ei ole sallittua ennen kuin vähintään yksi spermankeräysasema hyväksytään.

(7) Qatar esitti asiakirjat, jotka koskevat spermankeräysaseman hyväksymistä direktiivin 92/65/ETY 17 artiklan 2 kohdan b alakohdan ii alakohdan mukaisesti, ja kyseinen spermankeräysasema merkittiin luetteloon 10 päivänä maaliskuuta 2017 (6). Täytäntöönpanoasetuksen (EU) 2018/659 liitteestä I käy kuitenkin ilmi, että rekisteröidyiltä hevosilta Qatarissa kerätyn siemennesteen tuonti ei ole sallittua. Tämän vuoksi on aiheellista oikaista täytäntöönpanoasetuksen (EU) 2018/659 liitettä I sen osoittamiseksi, että rekisteröidyiltä hevosilta Qatarissa kerätyn siemennesteen tuonti on sallittua.

(8) Sen vuoksi täytäntöönpanoasetuksen (EU) 2018/659 liitteessä I olevia Barbadosta, Bermudaa, Boliviaa, Turkkia ja Qataria koskevia kohtia olisi oikaistava.

(9) Viimeisimmät räkätautia koskevat Brasiliasta saadut tiedot osoittavat, että tietyt Brasilian alueen osat eivät enää ole räkätaudista vapaita. Tämän seurauksena olisi keskeytettävä hevoseläinten sekä niiden siemennesteen, munasolujen ja alkioiden saapuminen niistä Brasilian alueen osista, jotka eivät enää ole vapaita räkätaudista.

(10) Meksikoon (7) tehdyn unionin tarkastuksen jälkeen hevoseläinten ja niiden siemennesteen, munasolujen ja alkioiden tuonti keskeytettiin komission täytäntöönpanopäätöksellä 2013/167/EU (8). Meksikon viranomaiset ovat tämän jälkeen toimittaneet tietoja, joissa käsitellään asianmukaisesti tarkastuksen perusteella annettuja suosituksia. Sen vuoksi on aiheellista sallia rekisteröityjen hevoseläinten ja jalostukseen ja tuotantoon tarkoitettujen hevoseläinten sekä rekisteröityjen hevosten siemennesteen saapuminen sellaisista Meksikon alueen osista, joista tällaisten hyödykkeiden saapuminen on keskeytetty.

(11) On tarpeen käyttää uutta virallista nimeä ”Pohjois-Makedonia”.

(12) Norjaa koskeva kohta olisi poistettava asetuksen (EU) 2018/659 liitteestä I, jotta otettaisiin huomioon maan erityistilanne Euroopan talousalueen maana.

(13) Kuwait ilmoitti komissiolle 25 päivänä heinäkuuta 2019 kahdesta räkätaudin (Burkholderia mallei) tapauksesta rekisteröidyissä hevosissa, joita pidetään vientiä edeltävässä karanteenissa unioniin lähettämistä varten. Kuwait on välittömästi keskeyttänyt rekisteröityjen hevosten viennin unioniin ja toteuttanut tarvittavat seuranta- ja valvontatoimenpiteet. Rekisteröityjen hevosten saapuminen Kuwaitista unioniin olisi sen vuoksi keskeytettävä vähintään kuuden kuukauden ajaksi.

(14) Asetuksen (EU) 2018/659 liitteessä I olevat alaviitteet on saatettava ajan tasalle. Selkeyden vuoksi on aiheellista korvata liite I kokonaisuudessaan.

(15) Täytäntöönpanoasetus (EU) 2018/659 konsolidoitiin ja oikaistiin komission täytäntöönpanoasetuksella (EU) 2018/1301 (9). Liitteessä II olevan 1 osan A jaksossa oleva tilapäistä maahantuontia koskeva todistusmalli sisältää eläinten terveyttä ja hyvinvointia koskevan vakuutuksen kohdassa II.3.8 olevan muotoiluvirheen seurauksena Japanin enkefaliitin osalta tiukemmat vaatimukset kuin ne, joista säädetään kauttakuljetusta ja vakinaista maahantuontia koskevissa eläinterveystodistuksissa, mistä aiheutuu ylimääräisiä terveysrajoituksia. Tämä virhe olisi oikaistava niin, että vaatimukset Japanin enkefaliitin osalta ovat samat rekisteröityjen hevosten tilapäisessä maahantuonnissa ja hevoseläinten kauttakuljetuksessa ja vakinaisessa maahantuonnissa.

(16) Täytäntöönpanoasetuksen (EU) 2018/659 liitteessä II olevassa 1 ja 3 osassa olevissa terveystodistuksissa esitetyssä itäistä ja läntistä hevosen enkefalomyeliittia koskevassa testausjärjestelmässä ei oteta riittävästi huomioon seropositiivisille emoille syntyneiden varsojen liikkumista sekä aiemmasta infektiosta toipumista, minkä vuoksi viittaus aikaisempaan rokotukseen serokonversion aiheuttajana olisi poistettava.

(17) Teurastettaviksi tarkoitettuja hevoseläimiä ei ole perinteisesti tuotu maista, joissa esiintyy Japanin enkefaliittia. Tämä tauti leviää uusille alueille, joten on aiheellista säätää sitä koskevista riskinvähentämistoimenpiteistä myös teurastettaviksi tarkoitettujen hevoseläinten lähetysten saapumisen osalta. Sen vuoksi on tarpeen muuttaa täytäntöönpanoasetuksen (EU) 2018/659 liitteessä II olevan 3 osan B jaksossa esitettyä eläinterveystodistusta.

(18) Maailman eläintautijärjestöltä (OIE) ja eräiltä kolmansilta mailta, jotka OIE on tunnustanut virallisesti vapaiksi afrikkalaisesta hevosrutosta, saatujen vakuutusten perusteella on kohtuullista yksinkertaistaa niitä karanteeni- ja testausedellytyksiä, jotka kyseisistä maista unioniin saapuvien rekisteröityjen hevosten on täytettävä. Sen vuoksi on tarpeen muuttaa täytäntöönpanoasetuksen (EU) 2018/659 liitteessä II olevassa 1 osassa ja 3 osan A jaksossa esitettyjä eläinterveystodistuksia.

(19) Liitteessä I olevan taulukon sarakkeessa 16 tarkoitetun tiettyihin kilpailuihin kolmansiin maihin tilapäisesti vietyjen rekisteröityjen hevosten takaisintuontia varten laaditun terveystodistuksen mallin otsikosta puuttui viittaus tiettyihin kilpailuihin (LG Global Champions Tour). Lisäksi on tarpeen selkeyttää muiden hevosurheilutapahtumien ja erityisesti ”American Games” -tapahtuman laajuutta. Oikeudellisen selkeyden vuoksi on tarpeen korvata täytäntöönpanoasetuksen (EU) 2018/659 liitteessä II olevan 2 osan B jakson 1 luku.

(20) Sen vuoksi täytäntöönpanoasetusta (EU) 2018/659 olisi muutettava.

(21) Kauppaan kohdistuvien kielteisten vaikutusten välttämiseksi on tarpeen säätää 31 päivään joulukuuta 2019 kestävästä siirtymäkaudesta, jonka aikana hyväksytään asetuksen (EU) 2018/659, sellaisena kuin se on muutettuna asetuksella (EU) 2018/1301, mukaisesti myönnetyt eläinterveystodistukset, jos ne on annettu ennen 22 päivää joulukuuta 2019.

(22) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan ja oikaistaan täytäntöönpanoasetus (EU) 2018/659 seuraavasti: 1) Korvataan 24 artiklan kolmas kohta seuraavasti: ”Tämän asetuksen 16 artiklan 1 kohdan b alakohdan iii alakohtaa, 16 artiklan 2 kohdan b, c ja d alakohtaa, 16 artiklan 3 kohtaa, 16 artiklan 4 kohdan a ja b alakohtaa, 16 artiklan 5 kohtaa, 17 artiklan 1 kohdan d alakohtaa ja 19 artiklan 2 kohdan a alakohtaa sovelletaan kuitenkin 14 päivästä joulukuuta 2019.”; 2) Korvataan liitteessä I oleva kolmansien maiden luettelo ja alaviitteet tämän asetuksen liitteessä I olevalla tekstillä; 3) Muutetaan ja oikaistaan liite II tämän asetuksen liitteen II mukaisesti.

2 artikla Jäsenvaltioiden on 31 päivään joulukuuta 2019 saakka sallittava sellaisten hevoseläinten saapuminen unioniin, joiden mukana on asiaan liittyvä eläinterveystodistus, joka on laadittu täytäntöönpanoasetuksen (EU) 2018/659, sellaisena kuin se on muutettuna täytäntöönpanoasetuksella (EU) 2018/1301, liitteessä II olevassa 1 osassa, 2 osan B jakson 1 luvussa tai 3 osassa esitettyjen terveystodistusten mallien mukaisesti, edellyttäen, että asianomainen eläinterveystodistus on annettu ennen 22 päivää joulukuuta 2019.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä marraskuuta 2019. Komission puolesta Puheenjohtaja Jean-Claude JUNCKER

(1) EYVL L 268, 24.9.1991, s. 56.

(2) EYVL L 268, 14.9.1992, s. 54.

(3) EUVL L 192, 23.7.2010, s. 1.

(4) Komission täytäntöönpanoasetus (EU) 2018/659, annettu 12 päivänä huhtikuuta 2018, elävien hevoseläinten sekä hevoseläinten siemennesteen, munasolujen ja alkioiden unioniin saapumista koskevat edellytykset (EUVL L 110, 30.4.2018, s. 1).

(5) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(6) https://ec.europa.eu/food/animals/semen/equine_en

(7) http://ec.europa.eu/food/audits-analysis/audit_reports/details.cfm?rep_id=2948

(8) Komission täytäntöönpanopäätös 2013/167/EU, annettu 3 päivänä huhtikuuta 2013, päätöksen 2004/211/EY liitteen I muuttamisesta Meksikoa koskevan kohdan osalta niiden kolmansien maiden ja kolmansien maiden alueiden luettelossa, joista elävien hevoseläinten ja hevoseläinten siemennesteen, munasolujen ja alkioiden tuonti unioniin on sallittua (EUVL L 95, 5.4.2013, s. 19).

(9) Komission täytäntöönpanoasetus (EU) 2018/1301, annettu 27 päivänä syyskuuta 2018, elävien hevoseläinten sekä hevoseläinten siemennesteen, munasolujen ja alkioiden unioniin saapumista koskevista edellytyksistä annetun täytäntöönpanoasetuksen (EU) 2018/659 muuttamisesta (EUVL L 244, 28.9.2018, s. 10).